
Р. Я. Крывальцэвіч
Сёння, калі культурны ці пазнавальны турызм займае трывалае месца ў сістэме міжнароднага турызму, а культурныя рэсурсы пастаўлены на службу нацыянальных эканомік, варта звярнуць увагу на інтэрпрэтацыю культурнай спадчыны, бо ад умення вытлумачыць сэнс, значэнне разнастайных культурных аб’ектаў, паўздзейнічаць  на розум  і  пачуцці наведвальнікаў залежыць камерцыйны поспех, матэрыяльнае становішча  не толькі многіх людзей, занятых у сферы турызму, але і краіны, ды і не ў апошнюю чаргу тых феноменаў, якія прапануюцца да разгляду.

На Захадзе, дзе турызм даўно стаў масавай з’явай, а культурныя рэсурсы выкарыстоўваюцца вельмі інтэнсіўна ў эканамічных мэтах, існуе сістэма так званых культурных шляхоў, г. зн. у літаральным сэнсе транспартных шляхоў, турысцкіх дарог з мноствам дастапомных месцаў, якія звязаны з пэўнай гістарычнай эпохай, выдатнымі дзеячамі гісторыі і культуры. І хаця тэматычныя культурныя шляхі – гэта, перш за ўсё, культурныя аб’екты, звязаныя адной тэмай, не апошняе месца ў іх існаванні займае сама транспартная прастора. Выдатная шаша, чыгуначныя шляхі спрыяюць эфектыўнаму існаванню таго ці іншага турыстычнага феномену. Разнастайнасць ландшафтаў дае магчымасць прапанаваць шляхі для пешых вандровак і веласіпедных тураў. Тэматычныя шляхі паказваюцца не толькі на турысцкіх картах, у рэкламных праспектах, яны пазначаюцца візуальнымі сродкамі на мясцовасці.
У Германіі, дзякуючы тэматычным шляхам, у працэс вытлумачэння культурнай спадчыны ўцягнутыя шмат буйных гістарычных, часта з тысячагадовай гісторыяй гарадоў, дзесяткі іншых невялікіх населеных месцаў, якія жывуць ад турызму, а таксама проста прыгожыя мясцовасці, пра якія ў рэкламных праспектах пішуць «гарадок са сваім шармам».
Тэматычныя культурныя шляхі складаюцца не толькі, напрыклад, з помнікаў свецкай ці сакральнай архітэктуры, дастапомных месцаў. Яны ўключаюць у сябе таксама самыя разнастайныя анімацыйныя формы: гістарычныя гарадскія спектаклі, шматлікія святы, прадстаўленні, фестывалі, кулісай для якіх звычайна служаць гістарычныя цэнтры гарадоў ці старыя рынкавыя плошчы. Гэтыя культурныя мерапрыемствы ажыўляюць эпоху, на высокай эмацыйнай ноце ўсталёўваюць сувязь паміж наведвальнікамі і гістарычнай эпохай. Кантэкст іх з’арыентаваны на перажыванне. Інсцэніраванне, з’арыентаванае  на перажыванне, дазваляе раскрыць сэнс, значэнне культурных феноменаў. Існуе, як правіла, каляндар святаў, фестываляў, якія адыгрываюць вялікую ролю ў працэсе інтэрпрэтацыі культурнай спадчыны.
Турыстычныя культурныя шляхі часта ахопліваюць некалькі еўрапейскіх краін ці нават краіны на іншых кантынентах. Напрыклад, Каралеўскія паштовыя шляхі звязваюць Швецыю, Фінляндыю з Петэрбургам. Культурным шляхам нумар адзін з’яўляецца абвешчаная Саветам Еўропы ў 1987 годзе Дарога Пілігрымаў. Яна цягнецца праз Аўстрыю, Германію, Швейцарыю ў накірунку да іспанскага горада Санцьяга дзі Кампастэла, дзе знаходзіцца магіла святога Якаба.
Культурныя шляхі ў Заходняй Еўропе прысвячаюцца гісторыі мастацтва, архітэктуры, старажытных народаў (вікінгаў, кельтаў, рымлянаў), гастранаміі (нацыянальная кухня, шляхі вінаробства), выдатным асобам, класікам нацыянальнай літаратуры, музыкі (напрыклад, Ваймар, Ляйпцыг, Бон і іншыя гарады, звязаныя з жыццём і творчасцю Гётэ, Шылера, Бaxa) і г.д.

Яркім прыкладам тэматычнага шляху ў Германіі з’яўляецца Еўрапейская рамантычная замкавая дарога, заснаваная яшчэ ў 1954 г., у самым пачатку пасляваеннага турысцкага буму на Захадзе. Яна складаецца з 70 выдатна адрэстаўраваных фартэцыяў і замкаў. Дарога цягнецца амаль тысячу кіламетраў з захаду на паўднёвы ўсход ад Манхайма праз Хайльброн, Хайдэльберг, Нюрнберг да Прагі. Апошняя далучылася  да замкавага шляху ў 1994 г. пасля знікнення т. зв. «жалезнай заслоны».

У адпаведнасці з прынцыпамі тэорыі інтэрпрэтацыйнага працэсу Фрымана Тылдэна, якія ён сфармуляваў у 1957 г., інтэрпрэтацыя застаецца бясплоднай, калі тое, што павінна прэзентавацца, не звязваецца з асобай ці вопытам наведвальніка. Безумоўна, прыгожыя ландшафты, адмысловая, прыпраўленая смакам стагоддзяў ежа, размяшчэнне ў замкавым будынку ўздзейнічаюць на турыста не меньш, чым уласна культурны аб’ект. Утульныя сярэднявечныя асяродкі, добра адрамантаваныя замкі з шыкоўнымі рэстаранамі і гатэлямі ў іх будзяць фантазію людзей, напамінаюць пра казкі, паданні і легенды, якія яны чулі з дзіцячых часоў.

Вялікае ўздзеянне на турыстыў, якія рухаюцца замкавымі шляхамі, маюць сялянскія двары, паштовыя станцыі, дзе мяняюць коней, прыдарожныя каплічкі, старыя масты, кавярні, корчмы.
Як пісаў Ф. Тылдэн, інтэрпрэтацыя – гэта мастацтва, якое патрабуе самых розных навыкаў, уменняў. Безумоўна, інтэрпрэтацыя замкавых шляхоў не пад сілу аднаму гіду. Эпоха замкаў і рыцарскіх турніраў лепш адчуваецца  ў анімаваных формах, якія спалучаюць ў сабе розныя віды мастацкай дзейнасці:  вулічныя фэсты, пантамімы, канцэрты на вольным паветры, танцавальныя фестывалі, паказ жыцця і працы адпаведнай эпохі, выкарыстанне меню мінулых стагоддзяў, рамёствы, сярэднявечная музыка і інш.

 На думку Ф. Тылдэна, інтэрпрэтацыя павінна падштурхоўваць наведвальніка да ўласнага роздуму і дзеяння. Паказ мастацкіх ды іншых калекцый, гістарычныя спектаклі, шэсці, святкаванні юбілеяў гарадоў, музычныя ночы, дні адчыненага помніка, святочныя ярмаркі, прысвечаныя нараджэнню Хрыстова ці Вялікадню – падзеі, якія эмацыйна ўздзейнічаюць на людзей, у тым ліку на ўдзельнікаў замкавага шляху.

Вялікай папулярнасцю ў дзяцей і бацькоў карыстаюцца Казачныя шляхі. У Германіі як турыстычны тэматычны маршрут яны існуюць з 1975 г. – з таго часу, калі 40 гарадоў і вясковых абшчынаў, а таксама прадстаўнікі арганізацыяў заснавалі Таварыства «Нямецкія казачныя шляхі». Казачная дарога звязана з жыццём  нямецкіх казачнікаў братоў Грым – заснавальнікаў нямецкага мовазнаўства і літаратуразнаўства, з героямі іх казак, легендамі, паданнямі. Шлях пачынаецца ад роднага горада братоў Грым Ханау і цягнецца звыш 600 км. Ён даходзіць да рамантычнай рынкавай плошчы ў Брэмене – месца славутага дэбюту  брэменскіх музыкантаў. Падарожнікі абавязкова наведваюць Касэль (зямля Гэсэн) (тут браты Грым пачалі апрацоўваць «Дзіцячыя і хатнія казкі»), універсітэцкі горад Марбург (зямля Гесэн) (тут у іх з’явілася цікавасць да народнай літаратуры), Гётынген (зямля Ніжняя Саксонія) (тут працавалі прафесарамі ўніверсітэта) і г. д.

Вандруючы Казачнымі шляхамі, можна пабачыць шмат твораў мастацтва, помнікаў гісторыі. Маршруты абавязкова праходзяць праз замкі, уключаюць  музеі і галерэі. Падарожнікаў абавязкова запросяць на канцэрты, ў тэатры, якія мэтанакіравана звязваюць у адно цэлае звычаі, атмасферу вялікага горада і мясцовае мастацтва. У летнія месяцы на працягу ўсяго 600-кіламетровага шляху  адно свята змяняецца другім.
У шэрагу аб’ектаў казачных шляхоў – вёскі з помнікамі нямецкай нацыянальнай (фахверкавай) архітэктуры, дзіцячыя тэатры, музей казак і паданняў пра раку Везэр, музей горнай справы, казачны парцалян (фарфор) з сусветна вядомай мануфактуры, парк адпачынку з героямі сямі казак. Не апошнюю ролю адыгрываюць і прыгожыя ландшафты: у казачных шляхах выкарыстоўваюцца восем прыродных паркаў.

Ф. Тылдэн падкрэсліваў, што інтэрпрэтацыя і інфармацыя не ёсць адно і тое ж. Інтэрпрэтацыя – гэта форма раскрыцця, якая грунтуецца на інфармацыі, фактах. Вытлумачэнне апошніх адбываецца з дапамогай розных інтэрпрэтацыйных сродкаў. Інтэрпрэтацыя для дзяцей, пісаў ён, не павінна паўтараць інтэрпрэтацыю для дарослых. Таму вялікая роля ў казачных шляхах, улічваючы асаблівасці дзіцячага ўспрыняцця, адводзіцца інсцэніраванню. Напрыклад, папулярнасцю карыстаюцца інсцэніроўка «Крэпасць у агні», спектаклі, прысвечаныя гісторыі таго ці іншага горада, пастаноўкі паводле казак.

Мэта інтэрпрэтацыі – стымуляванне цікаўнасці. Яе можна дасягнуць ўздзеяннем на пачуцці (афектыўныя метады) і на розум (кагнітыўныя метады), а таксама дынамічнымі (актыўнымі) мерапрыемствамі з удзелам дзяцей. З улікам гэтага наведвальнікаў казачных шляхоў чакаюць: рыцарскія піры і гульні, знаёмствы з прынцэсамі, творы майстроў-рамеснікаў, прыём у доктара Жалезная Барада, вандроўкі ў мінулае, сустрэчы з прывідамі ў цёмных падвалах, а таксама экскурсіі «Па слядах ведзьмаў, рыцараў, вучоных», феерверкі, дом, дзе нарадзіўся Мюнхаузен, тэатры лялек–марыянетак, гістарычныя прадстаўленні. Гэтыя і іншыя анімацыйныя формы, а таксама створаная інтэрпрэтацыйная прастора павінны здзівіць дзяцей, а значыць дапамагчы успрыняць культуру далёкага мінулага. Інтэрпрэтацыя казачных шляхоў з’яўляецца ў дадзеным выпадку адной з формаў педагагічнага мастацтва.

Што нас можа здзіўляць ці захапляць у арганізацыі турыстычнага выкарыстання культурных шляхоў у Германіі, дык гэта ўменне знайсці вартыя ўвагі і цікавасці культурныя кантэксты нават у самых, здавалася б, на першы погляд, звычайных малых гарадках і шэраговых вёсках. Назіраецца вялікае майстэрства і вопыт спалучаць камерцыю і культуру, што дазваляе культурным аб’ектам паспяхова функцыянаваць. У сваю чаргу, такі поспех цесна звязаны з дасягнутым узроўнем сацыяльна-эканамічнага развіцця, а значыць з развітай інфраструктурай і магчымасцямі ўкладання сродкаў у турыстычную сферу.

Стварэнне і развіццё культурных шляхоў магло б адыграць важную ролю не толькі ў культурным, але і ў эканамічным жыцці многіх беларускіх гарадоў, мястэчак і вёсак. Іх правінцыйны  статус мог бы змяніцца на асяродак культурна-турыстычнай справы, а мясцовыя людзі змаглі б адчуць вартасць сваёй спадчыны. У Беларусі велізарная колькасць музейных фондаў застаецца незапатрабаванаю. Па дадзеных міністэрства культуры, агульная колькасць музейных экспанатаў на пачатак 2003 г. складала больш за 2,5 млн. адзінак. У цяперашні час экспануецца толькі 8 працэнтаў з іх. Асноўная прычына такога стану – недахоп экспазіцыйных і выставачных плошчаў. Культурныя шляхі дазволілі б далучыцца да працэсу інтэрпрэтацыі культурнай спадчыны не толькі многім музеям, але і дзесяткам творчых калектываў навукоўцаў, мастакоў, артыстаў, рамеснікаў. Вялікая ўвага інтэрпрэтацыі будзе надавацца ў Беларусі тады, калі музеі і іншыя культурныя ўстановы будуць мець магчымасць не толькі з цяжкасцю існаваць на грошы, якія выдаткоўвае дзяржава, але і зарабляць іх. Тады настане час паважлівага стаўлення да інтэрпрэтатара, бо ад яго будзе залежаць поспех  у  культурным турызме. Майстэрства інтэрпрэтацыі экспаната  іграе часта не меньшую ролю, чым яго рэальная гістарычная і культурная каштоўнасць. Напэўна, маюць рацыю тыя даследчыкі і практыкі, якія сцвярджаюць, што значэнне інтэпрэтацыі аб’ектаў культуры напрамую залежыць ад ступені развітасці турызму і яго вартасці ў эканоміцы краіны.

